O‘ZBEKISTON RESPUBLIKASI
OLIY TA’LIM, FAN VA INNOVATSIYALAR VAZIRLIGI
TOSHKENT DAVLAT SHARQSHUNOSLIK UNIVERSITETI






TA’LIM SIFATINI BOSHQARISH 

QOIDALARI













Toshkent – 2026

1-bob. Umumiy qoidalar
1. Ushbu “Ta’lim sifatini boshqarish qoidalari” Toshkent davlat sharqshunoslik universitetida (keyingi o‘rinlarda – Universitet) ta’lim sifatini boshqarish tizimining yagona tartibini belgilaydi va xalqaro akkreditatsiyasi talablariga muvofiqligini ta’minlaydi.
[bookmark: _GoBack]Mazkur “Ta’lim sifatini boshqarish qoidalari” (keyingi oʻrinlarda - Qoidalar) Qonunchilik palatasi tomonidan 2020-yil 19-mayda qabul qilingan, O‘zbekiston Respublikasining “Ta’lim to‘g‘risida”gi Qonuni, O‘zbekiston Respublikasi Prezidentining PF-158-son Farmoni asosida qabul qilingan “O‘zbekiston-2030” strategiyasi, Oʻzbekiston Respublikasi Prezidentining 2025-yildagi “Taʼlim sifatini taʼminlash va taʼlim xizmatlari koʻrsatish tizimini takomillashtirish boʻyicha qoʻshimcha chora-tadbirlar toʻgʻrisida”gi PF-76-son farmoni, O‘zbekiston Respublikasi Oliy ta’lim, fan va innovatsiyalar vazirining 2023-yil 9-iyundagi 259-sonli “Oliy ta’limning me’yoriy-uslubiy hujjatlarini ishlab chiqish jarayonini takomillashtirish to‘g‘risida”gi buyrug‘i va unga ilova qilingan “Ta’lim sohalari bo‘yicha muvofiqlashtiruvchi soha kengashlari to‘g‘risida namunaviy Nizom” hamda Universitet Kengashining tegishli qarorlari va ichki normativ hujjatlari, ESG (European Standards and Guidelines for Quality Assurance in the European Higher Education Area - Yevropa oliy ta’lim makonida sifatni ta’minlash bo‘yicha standartlar va tavsiyalar) talablariga monand ishlab chiqilgan.
2. Qoidalar Universitetning barcha tuzilmaviy bo‘linmalari, ta’lim dasturlari (bakalavriat, magistratura, PhD va DSc), professor-o‘qituvchilar, ma’muriy-texnik xodimlar, talabalar hamda manfaatdor tomonlarga nisbatan qo‘llaniladi. Har oʻquv yili yakunida Universitet Kengashi tomonidan sifat siyosatining bajarilishi bo‘yicha qisqa hisoboti tinglanadi va universitet veb-saytida e’lon qilinadi.
3. Qoidalarda quyidagi asosiy tushunchalar qoʻllaniladi:
	ichki sifat ta’minoti (IQA) – ta’lim sifatini rejalashtirish, amalga oshirish, nazorat qilish va takomillashtirishning yaxlit ichki tizimi;
	tashqi sifat ta’minoti (EQA) – xalqaro/milliy akkreditatsiya tashkilotlari tomonidan o‘tkaziladigan mustaqil baholash jarayoni;
	Muvofiqlashtiruvchi soha kengashi – Oliy ta’lim tizimining jamoatchilik-konsultativ tashkiloti bo‘lib, ma’lum bir bilim sohasi bo‘yicha malaka talablari, o‘quv rejalari va dasturlarini ishlab chiqish, takomillashtirish va muvofiqlashtirishni amalga oshiradi.
	malaka talablari – muayyan ta’lim yo‘nalishi (mutaxassisligi) bo‘yicha bitiruvchi ega bo‘lishi zarur bo‘lgan umumiy va kasbiy kompetensiyalar, bilim, ko‘nikma va malakalar majmui.
	manfaatdor tomonlar – talabalar, xodimlar, professor-o‘qituvchilar, bitiruvchilar, ish beruvchilar, ota-onalar, xalqaro hamkorlar, davlat organlari;
	PDCA sikli – Rejalashtirish–Bajarish–Tekshirish–Ta’sir ko‘rsatish (Plan–Do–Check–Act) jarayonlarini doimiy takomillashtirish sikli.
	KPI – professor-o‘qituvchi va bo‘linmalar faoliyatining asosiy samaradorlik ko‘rsatkichlari (Key Performance Indicators);
	funksional vazifalar – professor-o‘qituvchilar tomonidan majburiy bajariladigan o‘quv yuklamasi, o‘quv-uslubiy ishlar, ilmiy-tadqiqot ishlarining majburiy qismi, talabalar bilan tarbiyaviy ishlar va oliy mnaktab/kafedra - institut/fakultet tomonidan belgilangan boshqa majburiy vazifalar;
	rag‘batlantiruvchi vazifalar – professor-o‘qituvchining ixtiyoriy asosda bajaradigan, ilmiy, pedagogik, xalqaro va ma’naviy-ma’rifiy faoliyatdagi yutuqlarini ifodalovchi va KPI ballari bilan baholanadigan vazifalar.
2-bob. Sifat siyosati va tamoyillari (ESG 1.1)
4. Universitet ta’lim sifatini oshirishning uzoq muddatli siyosatini qabul qilgan bo‘lib, u Universitet missiyasi, qadriyatlari va 2024/2030-yillarga moʻljallangan istiqbol rejasi bilan uzviy bog‘langan. Sifat siyosati rasmiy hujjat sifatida e’lon qilinadi va barcha manfaatdor tomonlar uchun ochiq bo‘ladi.
5. Sifat tizimining asosiy tamoyillari quyidagilar:
Mustaqillik – sifat baholash jarayonlariga uchinchi tomonlarning aralashuvi taqiqlanadi;
Hisobdorlik – barcha darajadagi rahbarlar sifat natijalari bo‘yicha hisobot beradilar;
Shaffoflik – natijalar rasmiy kanallar orqali jamoatchilikka e’lon qilinadi;
Obyektivlik – baholash faqat hujjatlashtirilgan dalillar asosida o‘tkaziladi;
Davriylik – barcha jarayonlar aniq vaqt oraliqlarida takrorlanadi;
Doimiy takomillashtirish (PDCA) – har bir sikl natijasi yangi rivojlanish bosqichining kirish nuqtasiga aylanadi;
Inklyuzivlik – barcha manfaatdor tomonlar ishtiroki ta’minlanadi;
Xalqarolashtirish – xalqaro tajriba va TOP-300 universitetlar amaliyoti asosida ish yuritiladi;
Raqamlashtirish – barcha bosqichlarda raqamli platformalardan foydalaniladi;
Kasbiylik – akademik etika va akademik erkinlik tamoyillariga rioya qilinadi;
Tarmoq muvofiqligi – Universitetning ta’lim dasturlari, o‘quv rejalari va oʻquv dasturlari Oliy ta’lim, fan va innovatsiyalar vazirligi tomonidan belgilangan yagona minimal talablar va kasbiy kompetensiyalarga mos kelishi ta’minlanadi.
3-bob. Tashkiliy tuzilma va boshqaruv
6. Ta’lim sifatini boshqarish Universitetning tasdiqlangan tashkiliy tuzilmasiga muvofiq uch darajali tizim asosida amalga oshiriladi: 
Yuqori boshqaruv darajasi – Kuzatuv kengashi, Universitet Kengashi, Jamoatchilik kengashi va Ixtisoslashgan ilmiy kengashlar sifat siyosati va strategik yo‘nalishlarni belgilaydi;
Amaliy boshqaruv darajasi – Rektor, birinchi prorektor (yoshlar masalalari va ma’naviy-ma’rifiy ishlar), o‘quv ishlari, ilmiy ishlar va innovatsiyalar, moliya-iqtisod ishlari hamda xalqaro hamkorlik bo‘yicha prorektorlar, Ta’lim sifati nazorati bo‘limi, Strategik rivojlanish va transformatsiya boshqarmasi, O‘quv-uslubiy bo‘limi,  Doktorantura bo‘limi, Magistratura bo‘limi,  Talabalar amaliyoti va karyera markazi kabi bir qator bo‘limlar qarorlarini amalga oshiradi; 
Bajaruvchi daraja – Institutlar, fakultetlar, oliy maktablar, kafedralar, ilmiy markazlar hamda Akademik litsey bevosita ta’lim jarayonini ta’minlaydi. Ijroiya darajasi tarkibiga dekanatlar, kafedralar, akademik maslahatchilar (tyutorlar) ham kiradi. Tyutorlar belgilangan guruhlarda talabalarning akademik ko‘rsatkichlari, shaxsiy muvaffaqiyatlari va o‘zlashtirish darajasi bo‘yicha har oyda hisobot beradi.
7. Ta’lim sifatini nazorat qilish bo‘limi Universitet sifat tizimining markaziy boʻlinmasi hisoblanadi va bevosita Rektorga bo‘ysunadi. Mazkur tuzilma bo‘lim boshlig‘i va bosh mutaxassisdan iborat bo‘lib, quyidagi asosiy vazifalarni bajaradi:
Ta’lim jarayonini kompleks va uzluksiz nazorat qilish;
Universitetning o‘z-o‘zini baholashini tashkil etish;
Zamonaviy ko‘nikmalarga ega professor-o‘qituvchilar tarkibini shakllantirish va ularning sinov darslarini monitoring qilish;
Professor-o‘qituvchilar dars sifatini tahlil qilish;
HEMIS, Moodle, APS platformalarining samaradorligini o‘rganish;
Barcha manfaatdor tomonlar orasida so‘rovnomalar o‘tkazish;
KPI tizimini joriy etish va monitoring qilish;
Maxsus va kompleks akkreditatsiya jarayonlarini muvofiqlashtirish;
Sun’iy intellekt texnologiyalarining fanlarga integratsiyasini nazorat qilish.
8. Ekspertlar guruhi - Dars sifatini bevosita baholash uchun Ekspertlar guruhi tashkil etiladi. Guruh tarkibiga ilmiy daraja va unvonga ega, pedagogik tajribasi yetarli, yuqori KPI ko‘rsatkichlariga erishgan va akademik etika qoidalariga rioya qilgan professor-o‘qituvchilar kiritiladi. Guruhning har bir a’zosi dars mashg‘ulotlarini kuzatadi va yozma baholash bayonnomasini tayyorlaydi. 
9. Sifat tizimida ishtirok etuvchi boshqa bo‘linmalar - Ta’lim sifatini nazorat qilish bo‘limi faoliyati quyidagi tuzilmaviy birliklar bilan uzviy hamkorlikda amalga oshiriladi:
O‘quv-uslubiy bo‘lim – o‘quv rejalari, oʻquv dasturlari va kredit-modul tizimining bajarilishi monitoringi;
Registrator ofisi – baholash testlari va reyting daftarchalari boshqaruvi;
Strategik rivojlanish va transformatsiya boshqarmasi – xalqaro akkreditatsiya agentliklari bilan muloqot, TOP-300 universitetlar tajribasini tahlil qilish;
Xalqaro reytinglar bilan ishlash bo‘limi – QS, THE va boshqa xalqaro reytinglarga integratsiya;
Xalqaro hamkorlik bo‘limi – xalqaro hamkorlik va professor-o‘qituvchilar va talabalar mobilligi monitoring hamda professor-o‘qituvchilarning xalqaro hamkorlik yo‘nalishi bo‘yicha KPI monitoringi;
Ilmiy tadqiqotlar va innovatsiyalar boshqarmasi – ilmiy salohiyat va professor-o‘qituvchilarning ilmiy-tadqiqot yo‘nalishi bo‘yicha KPI monitoring, shuningdek, akademik halollikni ta’minlash;
Xodimlar bo‘limi – professor-o‘qituvchilar tanlovi, attestatsiya va mehnat shartnomalari;
Raqamli texnologiyalar markazi – HEMIS, Moodle, APS platformalari uzluksiz ishlashi;
Ichki audit va moliyaviy nazorat xizmati – moliyaviy shaffoflik va resurslardan samarali foydalanish nazorati;
Korrupsiyaga qarshi kurashish «komplaens-nazorat» bo‘limi – akademik halollik va etika tamoyillariga rioya qilinishi nazorati;
Murojaatlar bilan ishlash, nazorat va monitoring bo‘limi – rasmiy murojaatlar va qayta aloqa kanallari.
10. Muvofiqlashtiruvchi soha kengashlarida ishtirok etish:
Universitet o‘zining ta’lim yo‘nalishlari va mutaxassisliklari tegishli bo‘lgan bilim sohalari bo‘yicha Muvofiqlashtiruvchi soha kengashlari faoliyatida ishtirok etadi. Buning uchun:
· Universitet Kengashi qarori bilan har bir ta’lim sohasi bo‘yicha mas’ul vakil (prorektor yoki o‘quv-uslubiy bo‘lim xodimi) tayinlanadi;
· Ushbu vakil Muvofiqlashtiruvchi soha kengashi majlislarida qatnashadi va uning qarorlarini Universitetga yetkazadi;
· Muvofiqlashtiruvchi soha kengashi tomonidan ishlab chiqilgan malaka talablari, o‘quv rejalarining majburiy qismi va oʻquv dasturilarining minimal mazmuni Universitetda bevosita qo‘llaniladi;
· Universitet Muvofiqlashtiruvchi soha kengashining qarorlariga asosan o‘z-o‘zini baholash va ichki sifat auditini muntazam o‘tkazib boradi.
4-bob. Ta’lim dasturlarini loyihalash va tasdiqlash
11. Ta’lim dasturini loyihalash tartibi - Loyihalash jarayonida tegishli Muvofiqlashtiruvchi soha kengashi tomonidan tasdiqlangan malaka talablari va majburiy fanlar majmuasi asos qilib olinadi. Ta’lim dasturi ushbu talablardan chetga chiqqan taqdirda, u Muvofiqlashtiruvchi soha kengashi yoki Oliy ta’lim , fan va innovatsiyalar vazirligining yozma roziligi bilan qabul qilinishi mumkin. 
12. Har bir ta’lim dasturi quyidagi bosqichlardan o‘tadi: ehtiyojlar tahlili → maqsadlar va o‘quv natijalarini belgilash → sillabuslarni ishlab chiqish → ish beruvchilar va bitiruvchilar bilan muhokama → kafedra, fakultet va Universitet Kengashi tasdig‘i. Dastur o‘quv natijalari Milliy malaka doirasiga muvofiq shakllantiriladi. 
13. Dasturlarni tasdiqlash quyidagi mezonlar asosida amalga oshiriladi:
· dasturdagi majburiy fanlar nomi, kreditlari va semestrlar kesimida joylashuvi tegishli Muvofiqlashtiruvchi soha kengashi tomonidan belgilangan malaka talablaridagi majburiy fanlar ro‘yxatiga to‘liq mos kelishi;
· tanlov fanlar blokining hajmi jami kreditlarning 25 foizidan oshmasligi va 2-kursdan boshlab kiritilishi;
· har bir fan bir semestrdan oshmagan muddatda o‘qitilishi (agar fan hajmi katta bo‘lsa, qismlarga bo‘linib, ketma-ket semestrlarda o‘qitilishi).
· dastur maqsadlarining universitet missiyasi va rivojlanish yo‘nalishlariga mosligi; 
· o‘quv natijalarining aniq, o‘lchanadigan va baholash mumkin bo‘lgan shaklda belgilanganligi; 
· dasturning mehnat bozori ehtiyojlariga mosligi hamda ish beruvchilar tomonidan tasdiqlanganligi; 
· dastur xalqaro tajriba asosida ishlab chiqilgani va ilg‘or tajribalarni qiyosiy o‘rganish natijalari bilan asoslanganligi; 
· dastur uchun zarur kadrlar, infratuzilma va o‘quv adabiyotlari bilan yetarli ta’minlanganligi; 
· akademik yuklamaning ECTS tamoyillari asosida hisoblanganligi.
5-bob. Talabaga yo‘naltirilgan o‘qitish va baholash
14. Talabaga yo‘naltirilgan ta’lim - o‘quv jarayoni talabaning faol ishtirokchi sifatida qatnashishini ta’minlashga qaratiladi. Interaktiv metodlar, loyiha asosidagi o‘qitish, muammoli o‘qitish, case-study va tanqidiy fikrlashni rivojlantiruvchi usullardan keng foydalaniladi. 
15. Baholash tartibini nazorat qilish - O‘zbekiston Respublikasi Oliy ta’lim, fan va innovatsiyalar Vazirining 2024-yil 2-dekabrdagi 451-sonli buyrug‘i asosida TDSHU rektorining 220-UM-son buyrug‘i bilan tasdiqlangan baholash hamda apellyatsiya tartibi asosida tashkil qilinadi. Baholash joriy nazorat (40%), oraliq nazorat (20%) va yakuniy nazorat (40%) tarkibiy qismlaridan iborat shaklda barcha ta’lim yo‘nalishlari va ta’lim shakllariga (bakalavriat, magistratura va kunduzgi, kechki, sirtqi, masofaviy) taalluqli hisoblanadi. Barcha bosqichlar HEMIS tizimida qayd etiladi. Nizomga muvofiq talabaga baholash natijasi e’lon qilingandan boshlab 24 soat davomida baholash natijasi bilan tanishish va aniqlangan xatolik bo‘yicha murojaat qilish imkoniyati yaratiladi. Apellyatsiya komissiyasi shikoyatni 48 soat ichida ko‘rib chiqadi. Baholarni tuzatish bildirishnoma kelib tushgan sanadan boshlab o‘n ish kunidan ko‘p bo‘lmagan muddatda amalga oshiriladi.
6-bob. Professor-o‘qituvchilar va KPI tizimi
16. Professor-o‘qituvchilarni ishga qabul qilish ochiq tanlov va sinov darsi asosida Xodimlar bo‘limi, O‘quv-uslubiy bo‘limi va Ta’lim sifati nazorati bo‘limi hamkorligida amalga oshiriladi. Nomzodlar dars sifati, ilmiy salohiyati, kommunikativ ko‘nikmalari va akademik etika bo‘yicha baholanadi. Mehnat shartnomalari KPI natijalari, Kuzatuv kengashi suhbatlari va Ta’lim sifati nazorati bo‘limining darslarni muntazam kuzatib boruvchi “Ekspertlar guruhi” xulosalariga bog‘liq ravishda Xodimlar bo‘limi tomonidan rasmiylashtiriladi. 
17. KPI tizimi tarkibiy qismlari - Professor-o‘qituvchilarning o‘quv yili davomidagi faoliyati ikki turdagi vazifalardan iborat:
Funksional (majburiy) vazifalar – o‘quv yuklamasi, syllabus va o‘quv-uslubiy hujjatlarni ishlab chiqish, darslarni sifatli o‘tkazish, talabalar bilimini baholash, kafedra/fakultet tomonidan belgilangan tarbiyaviy ishlar va boshqa majburiy topshiriqlar. Ushbu vazifalarning bajarilishi KPIga kiritilmaydi, ammo ular bajarilmagan taqdirda professor-o‘qituvchi attestatsiyadan o‘tgan hisoblanmaydi.
Rag‘batlantiruvchi (ixtiyoriy) vazifalar – ilmiy maqolalar nashr etish (xususan, xalqaro bazalarda), monografiya yozish, grant loyihalarida ishtirok etish, xorijiy hamkorlikda dars o‘tish, xalqaro sertifikat olish, talabalarni xalqaro tanlovlarga tayyorlash, ochiq darslar, ilmiy konferensiyalar tashkil etish va boshqa yuqori samarali faoliyat turlari.
Professor-o‘qituvchilarning yillik baholash 100-ballik KPI tizimida amalga oshiriladi:
	№
	Yo‘nalish
	Maksimal ball

	1
	O‘quv-uslubiy ishlar
	30

	2
	Ilmiy-tadqiqot ishlari
	30

	3
	Xalqaro hamkorlik
	20

	4
	Ma’naviy-ma’rifiy ishlar
	20

	
	Jami
	100


O‘qituvchilar faoliyatini yakuniy baholash KPI ballari, so‘rovnoma natijalari bo‘yicha talabalar tomonidan o‘tkazilgan baholash yakunlari hamda rahbariyatning tavsiyalaridan iborat bo‘ladi.
18. Professor-oʻqituvchilarning malaka oshirishi va xalqarolashtirish borasida ta’lim sifati va pedagogik faoliyat samaradorligini ta’minlash maqsadida quyidagilar monitoring va nazorat qilib boriladi:
· o‘qituvchilarning har 3 yilda kamida bir marta malaka oshirish dasturlarida ishtirok etishi; 
· har o‘quv yili davomida xorijiy professor-o‘qituvchilarning ikki tomonlama shartnomalar asosida jalb qilinishi; 
· xorijiy tillardan dars beruvchi o‘qituvchilarning chet tillarni mukammal darajada bilishi;
· grant loyihalari va xalqaro nashrlar bo‘yicha metodik yordamning tashkil etilishi va amalga oshirilishi.
18.1. Yangi qabul qilingan stajyor-o‘qituvchilar tajribali professor-o‘qituvchilarga “ustoz-shogird” tizimi asosida biriktiriladi. Ular bir yil davomida ustozining darslarini kuzatadi, pedagogik faoliyatini o‘rganadi va o‘z mahoratini oshiradi. Ushbu jarayon Ta’lim sifatini nazorat qilish bo‘limi tomonidan muntazam monitoring qilinadi
7-bob. Ta’lim resurslari va talabalarni qo‘llab-quvvatlash 
19. Universitet moddiy-texnik bazasining standartlarga muvofiqligi, auditoriyalarning zarur multimedia vositalari bilan jihozlanganligi, Universitet Axborot resurs markazi fondining barcha fanlar bo‘yicha zamonaviy o‘quv adabiyotlari (elektron va bosma) bilan ta’minlanganligi, va shu kabilarmuntazam monitoring qilinadi.
20. Talabalarni qo‘llab-quvvatlash xizmatlari Universitetning tashkiliy tuzilmasidagi ixtisoslashgan bo‘linmalar orqali amalga oshiriladi. Barcha xizmatlar talabalar uchun bepul va teng imkoniyatlar asosida taqdim etiladi. Ushbu jarayonlarni monitoring va tahlil qilish orqali uning samaradorligi oshishiga erishiladi. 
21. Talabalar ta’lim sifatiga oid fikr-mulohazalari, murojaatlari, shikoyat va qayta aloqa qilishlari quyidagi kanallar orqali amalga oshiriladi:
@TDSHU_Sifatbot – 24/7 anonim murojaat, shikoyat va takliflar qabul qilish;
@HemisProBot – har bir semester yakunida oxirgi belgilangan ikki hafta mobaynida talabalar o‘qituvchining darsini anonim baholash;
Murojaatlar bilan ishlash, nazorat va monitoring bo‘limi – rasmiy murojaatlar bo‘yicha belgilangan muddatlarda javob berish;
Korrupsiyaga qarshi kurashish «komplaens-nazorat» tizimi orqali akademik halollikni ta’minlash.
Google Forms va zaruratga ko‘ra boshqa platformalar orqali so‘rovnomlar o‘tkazish va tahlil asosida qarorlar qabul qilish.
8-bob. O‘quv jarayoni bilan bog‘liq bo‘lgan raqamli platformalarni nazorat qilish
22. Raqamli platformalarning uzluksiz ishlashi Raqamli texnologiyalar markazi tomonidan ta’minlanadi va ushbu platformalarning nazorati Ta’lim sifati nazorati bo‘limi tomonidan muntazam ravishda nazorat qilinadi; kontent yaratish va multimedia qo‘llab-quvvatlash Multimedia markazi zimmasiga yuklatiladi; kutubxona va raqamli manbalar Axborot-resurs markazi orqali boshqariladi.
	Platforma
	Maqsadi

	HEMIS
	Talabalar boshqaruvi, reyting, davomat, so‘rovnomalar

	Moodle
	Masofaviy ta’lim, o‘quv materiallari, faollik monitoringi

	APS
	Akademik faoliyatni avtomatlashtirish, KPI kiritish

	@HemisProBot
	Semestrning oxirgi haftasida o‘qituvchini anonim baholash

	@TDSHU_Sifatbot
	Talabalar murojaatlari, shikoyat va takliflarini muntazam qabul qilish

	Google Forms
	Keng qamrovli so‘rovnomalar

	AI tizimlari
	Plagiat tekshirish, so‘rovnomalardagi ochiq savollarni semantik tahlil qilish, jadval va vizualizatsiya qilish


AI tahlili asosida Ta’lim sifati nazorati bo‘limi har semestrda qisqa tahliliy ma’lumot tayyorlaydi. Ushbu ma’lumotda eng ko‘p uchragan muammolar, ijobiy misollar va takliflarinig semantik klasterlari aks ettiriladi.
23. Barcha platformalarga kiritiladigan ma’lumotlar ONE ID tizimi asosida kirish bilan himoyalanadi, shaxsiy ma’lumotlar O‘zbekiston Respublikasi qonunchilik tamoyillariga muvofiq qayta ishlanadi, shaxsiy ma’lumotlar dahlsizligi ta’minlanadi.
9-bob. Axborot almashinuvi va shaffoflik
24. Universitet veb-saytida (www.tsuos.uz) barcha muhim yangiliklar, e’lonlar, kutilayotgan o‘zgartirish va qo‘shimchalar o‘zbek, rus, ingliz kabi 3 ta tilda muntazam yoritib boriladi. Shuningdek, ushbu ma’lumotlar univeritetning ijtimoiy tarmoqlardagi sahifalarida (Telegram: t.me/tsuos, Facebook: fb.com/tsuos.uz, Instagram: instagram.com/tsuos.uz, Twitter: http://twitter.com/tsuos_uz, YouTube: youtube.com/c/tsuosuz) ham doimiy aks ettiriladi. Matbuot xizmati koordinatsiyasida quyidagi ma’lumotlar doimiy ravishda yangilanib turadi: ta’lim dasturlari tavsifi va o‘quv natijalari; ta’lim dasturlarining yangilanishi va kiritilgan o‘zgartirishlar, qabul tartibi va mezonlari; professor-o‘qituvchilar haqida ma’lumotlari; so‘rovnomalar natijalari; yillik sifat hisobotlari; akkreditatsiya holati; ish beruvchilar bilan hamkorlik natijalari; bitiruvchilar bandligi statistikasi, rasmiy nashrlar hamda muhim e’lon ma’lumotlar Matbuot bo‘limi orqali tayyorlanadi va taqdim etiladi. 
10-bob. Monitoring va davriy ko‘rib chiqish
25. Ta’lim dasturlari har o‘quv yilida bir marta ichki monitoring qilinadi. Monitoring uch bosqichdan iborat boʻladi: 
- ma’lumot yig‘ish (so‘rovnomalar, Talabalar amaliyoti va karyera markazi tomonidan taqdim etiladigan bandlik statistikasi, ish beruvchilar fikri); 
- oliy maktab/kafedra, institut/fakultet kengashlarida muhokama qilish; 
- yillik monitoring hisobotini Ta’lim sifati nazorati bo‘limi xulosasi bilan Universitet Kengashi muhokamasiga taqdim etish.
26. Har bir ta’lim dasturi mehnat bozori ehtiyojlari, zamonaviy ta’lim standartlari hamda kompleks so‘rovnomalar natijasida har 3 yilda qayta ko‘rib chiqiladi. Takroran o‘rganish davomida oʻquv dasturlari(sillabuslar)ga yangi ilmiy yutuqlar kiritiladi, ish beruvchilar talabiga ko‘ra ayrim fanlar almashtiriladi yoki amaliyot soatlari oshiriladi. Yangilangan dastur Universitet Kengashi tomonidan tasdiqlangandan so‘ng kuchga kiradi.
Ta’lim dasturlarini monitoring qilishda Malaka talablarida belgilangan kasbiy kompetensiyalar va mehnat bozori monitoringi natijalari asosiy mezon sifatida qo‘llaniladi. Agar bitiruvchilarning sohasi bo‘yicha bandlik ko‘rsatkichi ikki yil ketma-ket 60 foizdan past bo‘lsa, Universitet ta’lim dasturini qayta ko‘rib chiqish va Muvofiqlashtiruvchi soha kengashiga tegishli o‘zgartirishlar kiritish to‘g‘risida taklif bilan murojaat qilishi lozim boʻladi.
11-bob. Tashqi sifat ta’minoti va akkreditatsiya oldi tayyorgarlik mexanizmi
27. Xalqaro va milliy akkreditatsiyaga tayyorgarlik ko‘rish jarayonida Universitet o‘zining ta’lim dasturlarini Malaka talablariga muvofiqligini alohida hujjatlashtiradi. Akkreditatsiya hisobotida (Self-Evaluation Report) mazkur muvofiqlik jadvali va Muvofiqlashtiruvchi soha kengashi qarorlarining bajarilishi to‘g‘risida ma’lumot taqdim etiladi.
Universitetning akkreditatsiyadan muvaffaqiyatli o‘tishga tayyorgarlik jarayonida Strategik rivojlanish va transformatsiya boshqarmasi, Ta’lim sifati nazorati bo‘limi, O‘quv-uslubiy bo‘lim hamda boshqa tegishli bo‘limlar, markazlar va boshqarmalar bilan hamkorlikda Universitet rektori buyrig‘iga asosan mas’ul shaxs va muddatlar belgilanadi va quyidagi bosqichlarda amalga oshiradi:
· Ta’lim dasturi bo‘yicha o‘z-o‘zini baholash hisobotini (Self-Evaluation Report) oʻzbek va ingliz tillarida tayyorlaydi; 
· Hisobotni akkreditatsiya standartlari va mezonlariga muvofiq ravishda tizimli dalillar bilan asoslaydi; 
· Akkreditatsiya ekspertlarning tashrifi (Site Visit) jarayonida barcha manfaatdor tomonlar bilan uchrashuvlarni tashkil etadi;
· Akkreditatsiya qaroridan so‘ng berilgan tavsiyalarni belgilangan muddatda amalga oshirish bo‘yicha yo‘l xaritasini ishlab chiqadi va tasdiqlaydi; 
· Oraliq hisobotlarni belgilangan muddatlarda taqdim etib boradi.
28. Akkreditatsiya agentliklari (milliy va xalqaro) tomonidan berilgan tavsiyalar Universitetning strategik rivojlanish rejasi, KPI tizimi hamda ta’lim dasturlariga integratsiya qilinadi. Xalqaro reytinglar bilan ishlash bo‘limi ushbu natijalarni QS, THE va boshqa xalqaro reyting ko‘rsatkichlari bilan muvofiqlashtiradi. Tavsiyalar ijrosi mas’ul bo‘limlar tomonidan belgilangan tartibda monitoring qilib boriladi va rektor huzuridagi maxsus yig‘ilishda ko‘rib chiqiladi.


1-ilova. Dars sifatini baholash mezonlari (100 ball)
	Blok
	Mazmuni
	Maksimal ball

	I
	O‘quv-uslubiy hujjatlar (sillabus, qo‘llanma, slaydlar) mavjudligi
	15

	II
	O‘qituvchining kasbiy malakasi va ilmiy salohiyati
	25

	III
	Pedagogik mahorat (dars tashkil etish, talabalar faolligi)
	45

	IV
	Axloqiy va tarbiyaviy jihatlar
	15

	
	JAMI
	100





2-ilova. Professor-o‘qituvchi kpi tizimi (100 ball)
	Yo‘nalish
	Asosiy indikatorlar
	Maksimal ball

	O‘quv-uslubiy ishlar
	Darslar sifati, sillabus, qo‘llanmalar, innovatsion metodlar
	30

	Ilmiy-tadqiqot ishlari
	Scopus/WoS maqolalari, grantlar, patentlar, h-index
	30

	Xalqaro hamkorlik
	Visiting professorlar, qo‘shma dasturlar, xalqaro loyihalar
	20

	Madaniy-ma’rifiy ishlar
	Talabalar bilan ishlash, tarbiyaviy tadbirlar
	20

	
	JAMI
	100

